Na temelju članka 104. Zakona o komunalnom gospodarstvu („Narodne novine „ br. 68/18 i 110/18) i članka 51. Statuta Grada Drniša („Službeni vjesnik Šibensko-kninske županije”, broj 15/09, 4/13, 11/13, 14/13 i „Službeni glasnik Grada Drniša“ broj:4/15, 1/18 i 1/19-pročišćeni tekst), Gradsko vijeće Grada Drniša, na 16. sjednici, od 9. kolovoza 2019. godine, donosi

**O D L U K U**

**o komunalnom redu**

# OPĆE ODREDBE

Članak 1.

U cilju što efikasnijeg uređivanja naselja; održavanja čistoće i čuvanja javnih površina; korištenja javnih površina; skupljanja, odvoza i postupanja sa sakupljenim komunalni otpadom; uklanjanja snijega i leda; držanje životinja; provođenja sanitarno komunalnih mjera te uklanjanja protupravno postavljenih predmeta na području Grada Drniša, ovom se odlukom propisuje komunalni red i mjere za njegovo provođenje.

Komunalni red propisan ovom Odlukom obvezan je za sve pravne i fizičke osobe na području Grada Drniša, ako zakonom ili drugim propisima nije drugačije određeno.

Članak 2.

Pojedini pojmovi upotrijebljeni u ovoj Odluci imaju sljedeće značenje:

* 1. **javne površine** su površine u općoj uporabi, a prema namjeni razlikuju se:
* javnoprometne površine (javne ceste i zaštitni pojas uz njih, nerazvrstane ceste, trgovi, mostovi, nadvožnjaci, podvožnjaci, pothodnici, nathodnici, pješački prolazi, prilazi zgradama namijenjeni javnoj uporabi, tuneli, parkirališta, taksi stajališta, pločnici, nogostupi, pješačke i biciklističke staze, stajališta javnog gradskog prometa i slične površine);
* javne zelene površine (parkovi, park šume, dječja igrališta, travnjaci, staze, zemljišni pojas uz javnoprometne površine na kojem je zasađeno zelenilo, zelene površine uz objekte javne namjene, te odmorišta, nogostupi i staze koje su sastavni dijelovi zelenih površina, posude za cvijeće i slične površine);
* ostale površine uz objekte koji su namijenjeni za javne priredbe, tržnice na malo, ribarnice, otvorena sajmišta, autobusni i željeznički kolodvori i slični prostori.
  1. **pokretna naprava** je štand, odnosno klupa i kolica za prodaju raznih artikala, ledenica, hladnjak, ugostiteljska i slična prikolica, naprava za igračke, automat, peć i naprava za pečenje plodina, spremišta za priručni alat i materijal, pozornica i slične naprave, stol, stolica, pokretna ograda, montažne i tipske kućice, izložbeni ormarići, sendvič reklame, naprave koje se postavljaju ispred ugostiteljskih, zanatskih i drugih radnji, odnosno njihovoj neposrednoj blizini, te šator i povodom raznih manifestacija, djelatnost cirkusa, luna parka, zabavne radnje, automobili kao prezentacija, promocija ili kao lutrijski zgodici, čuvarske montažne i druge kućice i slično;
  2. **kiosk** je tipski objekt lagane konstrukcije do 12 m2 koji se može u cijelosti ili u dijelovima prenositi i postavljati pojedinačno ili u grupi a služi za obavljanje djelatnosti;
  3. **komunalni objekti**, oprema i uređaji u općoj uporabi su javna rasvjeta, gradski informativni panoi, javni sat, javni zahod, javni zdenac, vodoskok, fontana, klupe, znakovi obavijesti i zabrane, te drugi objekti i uređaji;
  4. **reklame** u smislu ove odluke obuhvaćaju; reklamne zastave, reklamna platna , transparente i druge prigodne natpise, reklamne vitrine, električne ekrane s natpisima, neonske reklame, rotor panoe, jumbo plakate, reklamne ormariće, balone i druge oblike reklamiranja iz zraka i zemlje (u daljnjem tekstu: reklame), jarboli za zastave, zaštitne naprave na izlozima (tende, roloi, platna, itd.) i slično.

# UREĐENJE NASELJA

Članak 3.

Pod uređenjem naselja u smislu ove Odluke smatra se uređenost zgrada i drugih objekata, zelenila, javnih i drugih površina i naprava postavljenih na njima, te sličnih objekata što izgledom i smještajem utječu na izgled i uređenost naselja, a osobito:

* kulturno povijesna cjelina (stara gradska jezgra),
* vanjskih dijelova zgrada i objekata,
* izloga,
* naziva, natpisa, zaštitnih naprava, reklama i plakata
* ograda,
* pokretnih naprava, komunalnih objekta i uređaja u općoj uporabi,

- 2 –

* kioska,
* ploča sa imenom naselja, ulica, trga, te pločica s brojem zgrade,
* javne rasvjete,
* zelenila, dvorišta, vrtova i sličnih površina i
* kolodvora, parkirališta, tržnica na malo, groblja i slično.

# Kulturno povijesna cjelina (Stara gradska jezgra)

Članak 4.

Kulturno povijesna cjelina (stara gradska jezgra) grada Drniša je zaštićena cjelina određena ulicama i katastarskim česticama k.o. Drniš: granica ide od mosta na rijeci Čikoli, desnom obalom Čikole do k.č.z. 285/1 pa dalje ulicom Vuka Mandušića, ulicom Petra Preradovića, ulicom Josipa Jelačića , Radničkom ulicom te ulicom Kardinala Jurja Utišinovića do križanja s ulicom Stjepana Radića , dalje tom ulicom i ulicom Kralja Zvonimira do križanja s trgom dr. F. Tuđmana te dalje s parkom Podvornica do prolaza između čes. zgr. 7/13 i 7/18, te rubom k.č.zgr. 7/3, 7/16, 7/17 i 7/5 pa preko ulice 142. Brigade , dalje rubom k.č.zgr.245/1, 245/4, 400, 245/2, dalje k.č.zem. 401/3,397/6, 397/7 i 397/2, k.č.zgr. 248/2 , preko ulice Trzbalićevac rubom k.č.zgr.346 te k.č.z.403/1, k.č.zgr.789,k.č.zem.396/1,396/3 do križanja s ulicom Domovinskog rata i dalje tom ulicom do mosta na rijeci Čikoli.

Članak 5.

Temeljem Zakona o zaštiti i očuvanju kulturnih dobara neposrednu brigu i nadzor za očuvanje svih povijesnih detalja zgrada i javnih površina provodi Konzervatorski odjel u Šibeniku.

Članak 6.

U Staroj gradskoj jezgri zabranjeno je na fasadama zgrada i objekata postavljati reklame.

Izuzetno od stavka 1. dozvoljeno je postavljanje natpisa tvrtki i obrta i drugih djelatnosti osoba koje obavljaju samostalnu djelatnost (u daljnjem tekstu: obrti) samo unutar okvira, tj. na prozore, vrata i izloge.

Članak 7.

U Staroj gradskoj jezgri zabranjeno je na pročeljima zgrada i objekata neposredno okrenutim javnim gradskim površinama postavljanje rashladnih uređaja.

Zabranjeno je izlijevanje vode iz klima uređaja ili na drugi način po javnim površinama.

Članak 8.

Pročelja zgrada, prozorski zasloni na zgradama (škure ili grilje) i prozorski okviri bez zaslona, ulazna kućna vrata i ostali otvori unutar Stare gradske jezgre moraju biti postavljeni i oličeni u skladu s odredbama Konzervatorskog odjela.

# Vanjski dijelovi zgrada i objekata

Članak 9.

Pročelja, balkoni, terase, ulazna vrata, prozori, žljebovi i drugo (u daljnjem tekstu vanjski dijelovi zgrada i objekata) moraju se održavati, te biti uredni i čisti.

Vanjski dijelovi zgrada i objekata moraju biti održavani na način određen posebnim propisima kako izgledom ne bi nagrđivale opći izgled ulice i naselja.

Zabranjeno je uništavati vanjske dijelove zgrada, javnih površina, nadvožnjaka, podvožnjaka, spomenika te po njima ispisivati poruke, obavijesti, šarati i na drugi ih način prljati ili uništavati.

Članak 10.

Na vanjskim dijelovima zgrada i objekata i drugim dijelovima objekata neposredno okrenutim prema javnoprometnim površinama, zabranjeno je postavljanje antena za prijem zemaljskih i satelitskih programa, klima uređaja, kao i drugih sličnih instalacija i uređaja.

- 3 -

Članak 11.

Za osvjetljavanje pročelja zgrada i objekata većim brojem rasvjetnih tijela potrebno je postupati temeljem posebnih propisa.

# Izlozi, natpisi, plakati, zaštitne naprave

**i reklame uz javne i na javnim površinama**

Članak 12.

Izlozi, izložbeni ormarići i slično ( u daljnjem tekstu: izlozi) služe izlaganju robe i moraju biti tehnički i estetski oblikovani, odgovarajuće osvijetljeni i u skladu s izgledom zgrade i okoliša.Za tehničko rješenje zatvaranja izloga izvan radnog vremena u staroj gradskoj jezgri regulira se Zakonom navedenim u članku 5. ove odluke.

Članak 13.

Vlasnici odnosno korisnici izloga dužni su ih držati urednim i čistim, i u njima se ne smije držati ambalaža ili skladištiti roba.

Zabranjeno je uništavati izloge, lijepiti plakate, po njima ispisivati poruke, obavijesti, crtati, šarati ili na drugi način prljati i uništavati.

Iznimno, dopušteno je na izlozima isticati privremene obavijesti o prigodnim djelatnostima trgovine, akcijskim prodajama i sl.

Članak 14.

Vlasnik odnosno korisnik izloga čiji se poslovni prostor ne koristi dužan ga je pokriti neprozirnim materijalom, prekriti platnom ili na drugi način onemogućiti pogled u unutrašnjost poslovnog prostora.

Članak 15.

Za prekrivanje izloga reklamnim platnom, porukama i slično potrebno je ishoditi odobrenje nadležnog Upravnog odjela.

Članak 16.

Za dane blagdana i gradskih manifestacija izlozi moraju biti prigodno dekorirani.

Članak 17.

Vlasnik, odnosno korisnik poslovnog prostora može na ulično pročelje zgrade odnosno objekta u kojem koristi poslovni prostor postaviti natpis s imenom poslovnog subjekta, obrta, imenom poslovnog prostora ili obavijesti koja se obavlja u poslovnom prostoru (u daljnjem tekstu: natpis).

Natpis mora biti tehnički i estetski oblikovan, uredan, a ispis teksta jezično ispravan.

Članak 18.

Na zemljišta, zgrade, gradilišne ograde, građevinske skele, ograde i objekte drugih pravnih i fizičkih osoba mogu se postavljati reklame uz odobrenje nadležnog Upravnog odjela .

Način i kriterije postavljanja reklama određuje Gradonačelnik.

Na zemljištu drugih pravnih i fizičkih osoba također se mogu postavljati reklamni panoi u skladu s odredbama ove odluke i propisa donesenih na temelju nje, propisa o prostornom uređenju te propisa o gradnji (za reklame preko 12 m2 površine).

Vlasnici reklama iz stavka 1. ovog članka dužni su ih držati u urednom i ispravnom stanju, tako da ne narušavaju izgled grada.

Vlasnik reklamnog panoa iz stavka 3. ovog članka dužan je u donjem desnom kutu istaknuti naziv tijela koje je izdalo odobrenje za postavljanje, klasifikacijsku oznaku i urudžbeni broj, datum izdavanja i rok na koji je postavljanje odobreno.

Ako reklamni pano nema reklamnu poruku, vlasnik ga je dužan prekriti papirom ili platnom bijele boje na način pa podaci iz stavka 5. ovog članka ostanu vidljivi.

Kriterije o postavljanju reklamnog sadržaja na mjestima koja značajno utječu na vizuru grada s kopna i zraka, donosi gradonačelnik uz prethodno pribavljeno mišljenje nadležnog tijela za zaštitu kulturne i prirodne baštine.

- 4 -

Članak 19.

Za reklame iz članka. 18. vlasnici odnosno korisnici plaćaju naknadu u skladu sa Odlukom Gradonačelnika.

Članak 20.

Ako se natpisi i reklame postavljaju na zgrade, zemljišta, gradilišne ograde, ograde i druge prostore u vlasništvu Grada Drniša za njihovo postavljanje izdaje se Rješenje nadležnog gradskog tijela za upravljanje javnim površinama .

Članak 21.

Reklame na javnim površinama i površinama za javnu uporabu postavljaju se po posebnom planu kojeg donosi Gradsko vijeće na prijedlog gradskog tijela nadležnog za prostorno uređenje i komunalne poslove.

Za postavljanje reklama, reklamnih panoa i obavijesti iznad 12 m2 osim odredaba ove odluke primjenjuju se i odredbe Zakona o prostornom uređenju i gradnji.

Članak 22.

Plakati, oglasi i slične objave reklamnog, promotivnog, političkog, informativnog ili drugog obilježja (u nastavku teksta: plakat ), mogu se postavljati samo na mjestima koja za tu svrhu odredi gradonačelnik na prijedlog gradskog tijela nadležnog za prostorno uređenje i komunalne poslove.

Zabranjeno je postavljati plakate na mjestima koja nisu za to određena ( javne površine, pročelja zgrada i objekata, stupovi javne rasvjete, posude za kućni i drugu vrstu otpada, telefonske govornice, trafostanice, ostakljene površine poslovnih i drugih prostora i sl.).

Članak 23.

Vlasnici odnosno korisnici izloga, natpisa, reklama i reklamnih panoa, jarbola za zastave i drugo moraju ih održavati čistima, urednima i ispravnima, a dotrajali se moraju obnoviti, odnosno zamijeniti.

Članak 24.

Na području Grada postavlja se turistička i ostala signalizacija u skladu sa posebnim propisima.

# Ograde uz javnu površinu i na javnoj površini

Članak 25.

Ograda uz javnu površinu mora biti izrađena tako da se uklapa u okoliš, u pravilu od ukrasne živice i slično, te mora biti postavljena na način da ne ugrožava i ne ometa prolaz ljudi i sigurnost prometa.

Bodljikavu žicu, šiljke i slično, iznimno se može postavljati kao dopunu postojeće ograde, samo iznad visine od 190 cm i to tako da ne ometa i ugrožava prolaznike i da ne predstavlja opasnost za ljude i imovinu, sukladno propisima o gradnji.

Ogradu uz javnu površinu vlasnik odnosno korisnik dužan je redovno održavati i obrezivati tako da ne prelazi preko zamišljene linije na javnu površinu, da ne smeta prolaznicima i prometu i tako da ne predstavlja opasnost za prolaznike i vozila.

Članak 26.

Ogradu uz javnu površinu koja u naravi predstavlja gradilišnu ogradu mora biti postavljena i održavana u skladu sa propisima o gradnji i propisima zaštite pri radu, ali i sukladno s odredbama ove odluke.

# Prodaja robe izvan prodavaonica i na zemljištu uz javnu površinu

Članak 27.

Prodaja robe izvan prodavaonica i na zemljištu uz javnu površinu je osobito prodaja na tržnicama na malo, na klupama, putem automata, kioska, uličnih prodavača novina, slika i druge robe s kolicima i slično, prodaja preko pokretnih naprava i sl.

Prodaja robe izvan prodavaonica smatra se i prigodna prodaja (priredbe, sajmovi i izložbe).

- 5 -

Članak 28.

Prodaja robe izvan prodavaonica, na zemljištu uz javnu površinu i na drugim površinama može se obavljati samo na mjestima i na način kako to svojom posebnom odlukom odredi Gradsko vijeće sukladno propisima o trgovini.

# Komunalni objekti i uređaji u općoj uporabi – komunalna infrastruktura

Članak 29.

Prilikom uređenja Grada postavljaju se komunalni objekti, oprema i uređaji u općoj uporabi-komunalna infrastruktura.

Komunalni objekti, oprema i uređaji u općoj uporabi- komunalna infrastruktura a osobito javna rasvjeta, planovi naselja i slično,javni satovi, javni zahodi, javni zdenci, vodoskoci i fontane, javne telefonske govornice i poštanski sandučići, hidranti, spomenici, spomen ploče, skulpture, klupe, znakovi upozorenja i slični objekti i uređaji koji predstavljaju urbanu opremu postavljaju se i održavaju sukladno propisima o gradnji, drugim propisima, i posebnim propisima koje donosi nadležno tijelo jedinice lokalne samouprave.

Članak 30.

Poštanski sandučići postavljaju se na svim zgradama i objektima, na način da su u pravilu dostupni s javne površine.

Članak 31.

Zabranjeno je uništavati, oštećivati, šarati, crtati, plakatirati ili na drugi način umanjivati namjenu i funkcionalnosti komunalnih objekata, opreme i uređaja u općoj uporabi tj. komunalnu infrastrukturu.

# Ploče s imenom naselja, ulica i trgova i pločice s brojem zgrade

Članak 32.

Naselja na području Grada moraju biti označena imenom naselja, ulica, trgova, a zgrade i objekti moraju biti obilježeni brojevima.

Naselja, ulice, trgovi, zgrade i objekti označavaju se i obilježavaju na način i po postupku određenim posebnim propisima o naseljima.

Članak 33.

Postavljanje ploča s imenom naselja, ulica, trga, zgrade i objekta, te pločica s brojevima zabranjeno je bez odobrenja upravnog tijela nadležnog za prostorno uređenje i komunalne poslove određenog posebnim propisom o naseljima.

Članak 34.

Vlasnik zgrade i objekta, dužan je postaviti o svom trošku, na zgradu broj najkasnije do početka njihova korištenja.

Vlasnik odnosno upravitelj zgrade i objekta dužan je voditi brigu o tome da oni budu stalno i propisno obilježeni.

Zabranjeno je oštećivati i uništavati, te neovlašteno skidati i mijenjati ploče iz članka 32. i 33. ove odluke.

**8. Javna rasvjeta**

Članak 35.

Površine javne namijene moraju imati javnu rasvjetu.

Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova Grada i pojedinih površina javne namijene, prometa i potrebe građana.

- 6 –

Pravna ili fizička osoba koja obavlja djelatnost održavanja javne rasvjete dužan je održavati objekte i uređaje javne rasvjete u stanju funkcionalne sposobnosti.

Zabranjeno je oštećivati i uništavati rasvjetna tijela i uređaje javne rasvjete.

# 9. Zelenilo, dvorišta, vrtovi i druge površine

Članak 36.

Zelenilo, dvorišta, vrtovi, posude s cvijećem i slične površine na području grada moraju biti uređene i održavane, postojeća stabla moraju se njegovati i štititi, a posječena ili oštećena zamijeniti novima.

Članak 37.

Zelenilo, stabla i ukrasne živice uz javno prometne površine moraju se redovito održavati i obrezivati da ne prelaze preko zamišljene zračne linije i da ne smetaju sigurnom prolazu ljudi i vozila, tako da ne zaklanjaju vertikalnu i svjetlosnu prometnu signalizaciju.

Ukrasna živica u tijelu prometnice i zoni raskrižja ne smije biti viša od pola metra.

Članak 38.

Vlasnici, odnosno fizičke ili pravne osobe koje upravljaju športskim, rekreacijskim i drugim sličnim objektima, spomen područjima, grobljima, potocima i sličnim površinama moraju ih održavati urednim i čistima, te se brinuti za njihovu zaštitu i obnovu.

Vlasnici, odnosno fizičke i pravne osobe koje upravljaju površinama iz stavka 1. ovog članka pripadajuće objekte i uređaje moraju održavati urednim i ispravnim.

Vlasnici, odnosno fizičke i pravne osobe koje upravljaju površinama iz stavka 1. ovog članka moraju na vidnome mjestu istaknuti odredbe o održavanju reda, čistoće, zaštite zelenila i slično.

Članak 39.

Vlasnici, odnosno korisnici zelenih površina uz poslovne i stambene zgrade i objekte, livada, neizgrađenih građevinskih zemljišta i drugih sličnih površina osobito onih koje su u kontaktu s javnim površinama moraju ih održavati na način da travu treba u doba vegetacije redovno šišati, redovito rezati živicu, uklanjati šikaru, smeće, građevinski otpad, rezati grmlje i suhe grane, uklanjati grane i stabla koja ugrožavaju sigurnosti ljudi i imovine na javnim površinama.

# 10. Kolodvori, parkirališta, stajališta, tržnica, groblja i slično

**Kolodvori**

Članak 40.

Vlasnici, odnosno korisnici otvorene kolodvorske zgrade, otvorene čekaonice i otvorenog predprostora pred kolodvorom te otvorene čekaonice putničkog i teretnog željezničkog, autobusnog i drugog prometa dužni su ih održavati urednima i ispravnima.

# Parkirališta

Članak 41.

Fizička ili pravna osoba koja upravlja javnim parkiralištima mora ih održavati čistima i urednima.

# Stajališta

Članak 42.

Stajališta gradskog prometa moraju u pravilu biti natkrivena i opremljena klupama i moraju se održavati u urednom i ispravnom stanju.

Na stajalištima se obvezno postavljaju posude za otpatke i opuške, te vozni red.

**Tržnice na malo, ribarnice i sajmišta**

Članak 43.

Fizička ili pravna osoba koja upravlja tržnicom na malo, ribarnicom i otvorenim sajmištem donosi

tržni red, uz prethodno pribavljenu suglasnost gradonačelnika.

- 7 –

Tržni red se mora istaknuti na više mjesta, ovisno o veličini tržnice.

Tržnim redom utvrđuje se naročito: radno vrijeme, što se gdje može prodavati, vrijeme dostave proizvoda na tržnicu, čišćenje, odvoz smeća, širina pješačkih prolaza i dr.

Članak 44.

Zabranjena je prodaja i izlaganje poljoprivrednih i drugih proizvoda i robe izvan utvrđenih granica tržnica na malo, ribarnice i otvorenih sajmišta bez odobrenja nadležnog tijela gradske uprave za prostorno uređenje i komunalne poslove.

# Groblja

Članak 45.

Održavanje groblja, grobnih mjesta i nadgrobnih spomenika uređuje se posebnim propisima o grobljima.

Na području Grada zabranjeno je obilježavanje mjesta pogibije i slično na bilo koji način osim organiziranog obilježavanja događaja svježim cvijećem i paljenjem svijeća uz odobrenje nadležnog tijela za upravljanje javnim površinama.

# 11. Prigodno uređenje grada

Članak 46.

Povodom državnih i drugih blagdana, obljetnica, raznih manifestacija i sličnog, može se organizirati uređenje naselja, mjesnog odbora i površina uz poslovne i stambene zgrade i objekte.

Postavljene zastave, transparenti ili drugi prigodni natpisi, ukrasi, moraju biti uredni , čisti i tehnički ispravni.

Članak 47.

Prigodno uređivanje organizira se postavljanjem objekata, uređaja, pokretnih naprava, opreme, ukrasa, ukrasnih žaruljica, božićnih drvaca-jelki i slično.

Zastave, transparenti ili drugi prigodni natpisi, ukrasi, objekti, uređaji, pokretne naprave i ostala dekoracija moraju se ukloniti odmah a najkasnije u roku od 24 sata nakon prestanka prigode radi koje su postavljeni.

# ODRŽAVANJE ČISTOĆE I ČUVANJE POVRŠINA JAVNE NAMIJENE

Članak 48.

Održavanje čistoće i čuvanjem površina javne namijene , u smislu ove Odluke, smatra se:

-čišćenje površina javne namijene

-određivanje mjera za čuvanje površina javne namijene.

Članak 49.

Održavanje čistoće površina javne namijene osigurava Grada.

Čišćenje površina javne namijene obavlja komunalno društvo Gradska Čistoća Drniš d.o.o., Stjepana Radića 69, Drniš (u daljnjem tekstu:Čistoća) temeljem Programa održavanja komunalne infrastrukture kojeg donosi Gradsko vijeće i temeljem Operativnog programa kojeg donosi Čistoća.

Operativnim programom iz stavka 1. ovog članka utvrđuje se opseg, vrijeme, tehnologija intezitet i ostali uvjeti čišćenja površina javne namijene.

Članak 50.

Na površinama javne namijene postavljaju se košarice za otpad.

Zabranjeno je postavljanje košara za otpatke na stupove javne rasvjete, prometne stupove, na drveće i jarbole za isticanje zastava, te na drugim mjestima na kojima bi ugrožavali sigurnost prometa vozila i ljudi.

Postavljene košarice za otpad ne smiju se uništavati ili oštećivati.

- 8 –

Članak 51.

Pravna ili fizička osoba koja obavlja djelatnost u objektu uz površinu javne namijene dužna je svakodnevno čistiti dio površine javne namijene koji se onečišćuje obavljanjem njene djelatnosti.

Članak 52.

Na javnim se površinama i površinama za javnu namjenu ne smije ostavljati ili na njih bacati bilo kakav otpad ili ih na drugi način onečišćivati ili uništavati, a osobito se zabranjuje:

1. oštećivati i uništavati, šarati, crtati po košarama i posudama za otpad;
2. bacati goruće predmete u posude i košare za otpad i paliti ih;
3. otpad ostavljati izvan posuda i košara i na drugi način onečišćivati površine:
4. lijepit plakate i druge reklamne i informativne poruke;
5. neovlašteno premještati komunalnu opremu i uređaje;
6. bacati animalni, medicinski i drugi opasni otpad;
7. popravljati, servisirati i prati vozila i druga sredstva i uređaje, te obavljati druge obrtničke radove;
8. odlagati građevinski i otpade građevinskog materijala, građevinske i druge strojeve i uređaje,
9. ispuštati otpadne vode i gnojnice;
10. bacati letke, te ih ostavljati na vozilima bez odobrenja nadležnog tijela gradske uprave za upravljanje javnim površinama;
11. paliti otpad;
12. zagađivati i bacati otpad i otpadne tvari na obalu rijeke te u potoke;
13. ostavljati oštećena, dotrajala, napuštena, i druga vozila bez registarske oznake, te motocikle i priključna vozila duže od 7 dana;
14. ostavljati plovila,
15. koristiti dječja igrališta i sprave za igru djece protivno njihovoj namijeni
16. obavljati fiziološke potrebe.

U smislu ove odluke pod vozila se ima smatrati sve vrste vozila na motorni pogon kao što su osobni automobili, teretna vozila, kamioni, autobusi, traktori,građevinski strojevi, kamp vozila, kombiji i slično.

Pod priključnim vozila smatraju se sve vrste prikolica, kamp kućica, pomoćnih građevinskih strojeva i slično.

Članak 53.

Zabranjeno je zauzimanje ili građenje bilo kakve građevine na površinama javne namijene a osobito se zabranjuje:

1. gradnja ili izvođenje radova bez Rješenja nadležnog Upravnog odjela na temelju propisa koje uređuje komunalno gospodarstvo ;
2. gradnja građevina koje nisu u skladu s posebnim propisima tj. koje se grade bez građevne dozvole i glavnog projekta .

# Održavanje čistoće javnoprometnih i drugih površina

Članak 54.

Fizička ili pravna osoba kojoj je Grad povjerio održavanje čistoće javno prometnih i drugih površina dužna je te površine održavati urednima i čistima

Javno prometne površine moraju se redovito čistiti i prati u skladu sa Programom kojeg donosi Gradsko vijeće.

Kada zbog vremenskih nepogoda ili drugih razloga javnoprometne i druge površine treba dodatno odnosno izvanredno očistiti, odredit će se izvanredno čišćenje od strane gradonačelnika.

Članak 55.

Radi čuvanja javnoprometnih površina , nerazvrstanih cesta, poljskih ili šumskih putova vlasnici ili

korisnici zemljišta koje graniči sa javno-prometnom površinom dužni su: čistiti i uređivati odvodne kanale uz tu cestu, održavati živice tako da ne otežava prometovanje, čistiti i uređivat bankine, ukloniti drveće ili dijelove krošnje drveća koje otežava promet.

- 9 -

# Održavanje čistoće i korištenje javno zelenih i drugih površina

Članak 56.

Javne zelene površine održava komunalno društvo Gradska Čistoća Drniš d.o.o., Stjepana Radića 69, Drniš (u daljnjem tekstu:Čistoća) temeljem Programa održavanja komunalne infrastrukture kojeg donosi Gradsko vijeće i temeljem Operativnog programa kojeg donosi Čistoća. a koji uključuje minimalne standarde održavanja i čišćenja javnih zelenih i drugih površina

Ostale zelene površine održavaju i čiste vlasnici, odnosno korisnici tih površina.

Članak 57.

Zabranjeno je na javnim zelenim površinama obavljati bilo kakve radove ili prekopavanja bez odobrenja nadležnog tijela za upravljanje javnim površinama , osim redovnog održavanja tih površina.

Stabla, ukrasne živice i drugo zelenilo mora se održavati tako da u pravilu ne prelaze preko zamišljene crte na javnoprometnu i drugu površinu, da ne ometaju promet, prolaz građana, vidljivost ili preglednost u prometu.

Članak 58.

Na javnim zelenim površinama, osobito se zabranjuje:

1. zaustavljati, parkirati i voziti motocikle i druga motorna vozila, strojeve i uređaje, osim sredstava koja se koriste za održavanje zelenih površina i parkovne opreme;
2. neovlašteno obrađivati, saditi i obavljati druge radove;
3. uništavati, uklanjati, premještati i upotrebljavati površinu i parkovnu opremu suprotno osnovnoj namjeni,
4. ostavljati motocikle, vozila, strojeve i uređaje,
5. prati, servisirati vozila, strojeve i uređaje,
6. na bilo koji način onečišćivati i uništavati zelenu površinu, stabla, zasade i parkovnu opremu,
7. kopati ili odvoziti zemlju, humus, šljunak i slično,
8. šetati ili istrčavati pse i druge kućne ljubimce, osim na dozvoljenim mjestima,
9. postavljati reklame i natpise i druge obavijesti, bez odobrenja nadležnog tijela za upravljanje javnim površinama,
10. kampirati,
11. postavljati stolove, stolice i slično,
12. brati cvijeće i ukrasno bilje,
13. drugi oblici uništavanja i devastacije.

Članak 59.

Zabranjena je sječa stabala na javnim zelenim i drugim površinama bez odobrenja nadležnog tijela za nadzor održavanja javnih zelenih površina.

# KORIŠTENJE JAVNIH POVRŠINA

Članak 60.

Javne se površine na području Grada koriste u skladu s njihovom namjenom. Druge površine neovisno od njihovog vlasništva koje imaju javnu namjenu koriste se sukladno njihovoj namjeni.

Članak 61.

Za istovar, smještaj i ukrcaj građevnog i drugog materijala, podizanja skela, ograda gradilišta, prekopa, popravaka zgrada i objekata i sličnih građevinskih radova može se u skladu sa propisima o sigurnosti prometa odobriti privremeno korištenje javnoprometne površine.

Odobrenje izdaje nadležni Gradski upravni odjel za upravljanje javnim površinama.

- 10 -

Članak 62.

Zabranjeno je na javnoprometnim i površinama namijenjenim za javnu upotrebu obavljati bilo kakve radove bez odobrenja nadležnog tijela.

Uvjeti i načini prekopavanja javnoprometnih površina i površina namijenjenim za javnu površinu odobravaju se rješenjem.

Odobrenje za prekopavanje javnoprometnih površina i površina namijenjenim za javnu površinu izdaje nadležno tijelo gradske uprave za održavanje javnoprometnih površina, uz uvjet da se nakon završetka radova površine moraju dovesti u prvobitno stanje.

Članak 63.

Zabranjeno je na bilo koji način prometnim sredstvima onečišćivati i prljati javnoprometne površine i površine namijenjene za javnu upotrebu.

Članak 64.

Prilikom izvođenja radova navedenih u članku 61. i 62. ove Odluke izvođač radova mora osigurati prohodnost nogostupa i kolnika sukladno propisima o sigurnosti prometa, o gradnji i zaštiti pri radu.

Privremeno zauzeti dio površine mora propisno ograditi i ogradu stalno držati urednom i čistom.

Članak 65.

Ako se javnoprometne površine i površine namijenjene za javnu upotrebu koriste sukladno članku 62. ove odluke za utovar i istovar rastresitog materijala, taj materijal se mora ukloniti istog dana.

Članak 66.

Na javnoprometnim površinama i površinama za javnu upotrebu zabranjeno je miješanje betona i slično.

Članak 67.

Po završetku radova iz članka 65. ove odluke izvođač radova dužan je površinu ostaviti urednom i čistom.

Članak 68.

Javnoprometna površina i površina namijenjena za javnu upotrebu može se privremeno upotrijebiti za istovar drva, ugljena, briketa i slično, ali tako da se ne ometa sigurnost prometa vozila, i da se materijal skloni istog dana.

Nakon istovara materijala iz prethodnog stavka potrebno je površinu očistiti, odnosno dovesti u prvobitno stanje.

Članak 69.

Zabranjeno je na javnoprometnim površinama i površinama za javnu upotrebu koje se nalaze ispred poslovnih i stambenih prostora ostavljati i odlagati ambalažu i slično.

Članak 70.

Pravo na korištenje javnih površina i površina za javnu uporabu ostvaruje se rješenjem kojeg donosi nadležno tijelo za upravljanje javnim površinama.

Članak 71.

Na javnim površinama i površinama za javnu uporabu zabranjeno je izlaganje i nuđenje robe radi prodaje putem pokretnih prodavača, uličnih prodavača, ambulantne prodaje, prodaje slika ili na drugi način bez odobrenja iz članka 70. ove odluke.

Članak 72.

Zabranjeno je na zauzimanje javnih površina i površina za javnu uporabu radi snimanja filmova, reklama, reportaža i slično bez odobrenja nadležnog tijela za upravljanje javnim površinama.

- 11-

Članak 73.

Sve troškove nastale korištenjem, odnosno uništenjem ili oštećenjem na javnim površinama i površinama za javnu upotrebu do potpune sanacije snosi fizička i pravna osoba koja je štetu i učinila.

# Postavljanje kioska, pokretnih naprava, komunalnih objekata i uređaja

Članak 74.

Uvjeti i način postavljanje kioska, pokretnih naprava, komunalnih objekata i uređaja na javne površine i površine za javnu upotrebu te postupak dodjele lokacije određuje se Odlukom koju donosi Gradsko vijeće .

Visina i način plaćanja naknade za korištenje javne površine utvrđuje se Odlukom koju donosi Gradonačelnik.

Članak 75.

Zabranjeno je postavljanje kioska, pokretnih naprava, komunalnih objekata i uređaja na površine javne namjene bez Rješenja nadležnog Upravnog odjela.

Članak 76.

Sukladno članku 71. ove Odluke način, uvjete i mjesta prodaje robe izvan prodavaonica temeljem propisa o trgovini, definirano je Odlukom koju je donosi Gradsko vijeće.

Članak 77.

Postupak za postavljanje spomenika, spomen ploča, skulptura i sličnih predmeta provodi se temeljem posebnih propisa.

# SKUPLJANJE, ODVOZ I POSTUPANJE SA SKUPLJENIM KOMUNALNIM OTPADOM

Članak 78.

Pod komunalnim otpadom, u smislu ove Odluke, razumijeva se miješani komunalni otpad, biorazgradivi komunalni otpad te krupni (glomazni) otpad koji nastaje u kućanstvu (kućanski aparati, pokućstvo, sanitarni uređaji i slično).

Članak 79.

Na području Grada javnu uslugu prikupljanja komunalnog otpada pruža Čistoća sukladno zakonu kojim se uređuje održivo gospodarenje otpadom, podzakonskom aktu kojim se uređuje gospodarenje komunalnim otpadom, općem aktu Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada Drniša te općem aktu Grada o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada Drniša.

Članak 80.

Korisnik javne usluge prikupljanja komunalnog otpada (u daljnjem tekstu: Korisnik) je pravna ili fizička osoba koja je vlasnik nekretnine, odnosno posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na korisnika i o tome obavijestio Čistoću.

Korisnik je obvezan:

* koristiti javnu uslugu prikupljanja komunalnog otpada i predati komunalni otpad Čistoći na području na kojem se nalazi nekretnina Korisnika,

- 12 –

* osigurati o svome trošku propisni smještaj spremnika za komunalni otpad,
* odlagati komunalni otpad isključivo u odgovarajuće spremnike za otpad, na za to predviđena mjesta, sukladno vrsti otpada i namjeni spremnika, poštujući pritom pravila o odvojenom prikupljanju različite vrste komunalnog otpada te pravila sustava prikupljanja komunalnog otpada iz općeg akta Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada Drniša,
* iz komunalnog otpada izdvojiti papir, staklo, plastiku, metal i drugi korisni otpad (u daljnjem tekstu: reciklabilni otpad),
* predavati reciklabilni otpad, problematični otpad i krupni (glomazni) otpad odvojeno od ostalog komunalnog otpada te u svemu postupati s komunalnim otpadom na način određen zakonom kojim se uređuje održivo gospodarenje otpadom, podzakonskim aktu kojim se uređuje gospodarenje komunalnim otpadom i općim aktom Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području grada Drniša te ovom Odlukom.

Članak 81.

Čistoća je obvezna:

* pružati javnu uslugu prikupljanja komunalnog otpada u skladu s utvrđenim rasporedom te primjenjivim standardima propisanim za obavljanje djelatnosti,
* upoznati Korisnike sa Programom odvoza otpada,
* osigurati Korisniku odgovarajući spremnik za komunalni otpad (u daljnjem tekstu: spremnik),
* označiti spremnik oznakom,
* preuzeti sadržaj spremnika od Korisnika,
* redovito odvoziti komunalni otpad na način utvrđen Programom odvoza otpada,
* odgovarati za sigurnost, redovitost i kvalitetu javne usluge prikupljanja komunalnog otpada,
* prilikom pružanja javne usluge prikupljanja komunalnog otpada poduzimati mjere zaštite površina javne namjene, higijenske i sanitarne mjere te pridržavati se propisa o održivom gospodarenju otpadom i zaštiti okoliša te u svemu postupati s komunalnom otpadom u skladu sa zakonom kojim se uređuje održivo gospodarenje otpadom, podzakonskim aktom kojim se uređuje gospodarenje komunalnim otpadom te općim aktom Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada Drniša te ovom Odlukom.

Članak 82**.**

Spremnici se moraju postaviti i označiti u svemu sukladno općem aktu Grada kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Grada Drniša.

Mjesto za postavljanje spremnika na površini javne namjene određuje se sukladno odredbama općeg akta Grada kojim se propisuju uvjeti za postavljanje predmeta i privremenih objekata.

Mjesto na kojem se postavlja spremnik na površini javne namjene mora se označiti bojom ili na drugi način označiti.

Spremnici na površini javne namjene moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada.

Članak 83.

U spremnike za miješani komunalni otpad zabranjeno je odlagati otpadni papir, metal, plastiku, staklo, tekstil, problematični otpad, krupni (glomazni) otpad i zeleni otpad.

U spremnike za miješani komunalni otpad zabranjeno je odlagati opasni i tehnološki otpad, otpadni građevinski materijal, otpad iz klaonica, ugostiteljskih objekata, mesnica, ribarnica, leševe životinja, akumulatore, autogume, električne baterije, granje, otpad iz vrta, žar te tekuće i polutekuće tvari.

Korisniku koji je pravna ili fizička osoba - obrtnik zabranjeno je odlagati ambalažni otpad u i pored spremnika.

Nije dozvoljeno odlagati otpad izvan spremnika ili u količinama koje premašuju volumen dodijeljenog spremnika.

- 13 –

Članak 84.

Zabranjeno je oštećivati spremnike, po njima crtati i/ili pisati te ih premještati s obilježenog mjesta.

Članak 85.

Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.

# UKLANJANJE SNIJEGA I LEDA

# Članak 86.

# Uklanjanje snijega i leda s površine javne namijene obavlja trgovačko društvo u čijoj su nadležnosti poslovi održavanja te površine javne namijene, izuzev s površina javne namijene za koje je ovom Odlukom drugačije određeno.

Članak 87.

Za uklanjanje snijega i leda s nogostupa uz zgrade odgovorni su vlasnici zgrada, odnosno vlasnici i korisnici stanova, te poslovnih prostorija.

Članak 88.

Za uklanjanje snijega i leda s krovova zgrada i objekata odgovorni su vlasnici, odnosno fizička i pravna osoba koja održava zgradu.

članak 89.

Za uklanjanje snijega i leda sa kolodvora, javnih parkirališta, tržnica na malo, sportskih objekata i sličnih prostora odgovorna je fizička i pravna osoba koja upravlja tim površinama, odnosno koja obavlja poslovnu djelatnost.

Članak 90.

Za uklanjanje snijega i leda uz kioske, pokretne naprave i druge predmete na javnim gradskim i drugim površinama postavljene temeljem odobrenja nadležnog tijela, odgovorne su fizičke i pravne osobe nositelji zakupa, odnosno korisnici odobrenja za korištenje.

Članak 91.

Snijeg se s javne površine počinje uklanjati kada napadne 5 cm, a ako pada duže vrijeme mora se uklanjati i više puta.

Led se s površine javne namijene uklanja čim nastane.

Materijal s kojim su posipane površine javne namijene mora se ukloniti u roku od 8 dana po prestanku potrebe za posipanjem.

Članak 92.

Organizaciju, normative, prioritete i druga pitanja od interesa za uklanjanje snijega i leda sa javnih prometnih i drugih površina, kao i sanaciju površina nakon toga utvrđuje Gradonačelnik.

# DRŽANJE ŽIVOTINJA

Članak 93.

Na području Stare Gradske jezgre grada Drniša nije dopušteno držanje domaćih i drugih životinja. Domaće životinje u smislu ove odluke smatraju se: konj, magarac, mazga, mula, govedo, ovca, koza,svinja, kunić, kokoš, patka, guska i puran.

Druge životinje u smislu ove odluke smatraju se: prepelice, golubovi, pčele, dudov svilac, ribe, rakovi, žabe, puževi, kornjače, nutrije, činčile i druge.

Članak 94.

Držanje divljih životinja i zvijeri, kao i drugih opasnih i zloćudnih životinja uređuje se propisima o dobrobiti životinja i veterinarstva.

- 14 –

Članak 95.

Uz uvjete utvrđene zakonom, drugim propisima i ovom Odlukom gradonačelnik može utvrditi područja naselja i uvjete u kojima se mogu držati domaće i druge životinje u skladu s prostornim planom i propisima iz područja građenja.

Članak 96.

Odredbe ove Odluke o držanju životinja ne odnose se na držanje konja u sportsko-rekreacijske svrhe sportskih udruga i držanje domaćih životinja u zdravstveno –obrazovne svrhe zdravstveno-obrazovnih institucija koji se drže u skladu sa propisima iz područja veterinarstva i propisa o dobrobiti životinja.

Članak 97.

Držanje i postupanje sa psima i mačkama na području grada uređuje se posebno odlukom.

Članak 98.

Tijela nadležna za nadzor nad provedbom ove Odluke, sukladno svojim ovlastima,mogu zabraniti držanje životinja i na područima gdje je to dopušteno, ako se ne provode higijensko-sanitarne, tehničke i druge mjere i tako nanosi šteta okolnim stanarima ili narušava izgled naselja.

Ako se životinje drže u zabranjenoj zoni, komunalni redar će izdati rješenje o premještanju s rokom izvršenja.

# SANIRTARNO KOMUNALNE MJERE UREĐENJA NASELJA

1. **Septičke jame**

Članak 99..

Čišćenje septičkih jama obavlja ovlaštena fizička ili pravna osoba u skladu sa sanitarno tehničkim uvjetima, a na zahtjev vlasnika odnosno korisnika jame.

Septičke jame na području Grada Drniša mogu se graditi i koristiti samo tamo gdje ne postoji mogućnost priključka građevine na uređaje za odvodnju otpadnih voda.

Septičke i sabirne jame grade se i s njima se postupa, sukladno posebnim propisima.

Vlasnici septičkih jama dužni su na vrijeme zatražiti od ovlaštenog isporučitelja komunalne usluge čišćenje tih jama kako ne bi došli do prelijevanja a samim time i onečišćenja okoline. Vlasnici septičkih jama dužni su septičku jamu izgraditi i održavati u takvom tehničkom stanju , da ne dolazi do ispuštanja plinova, neugodnih mirisa i drugih misija , pogotovo ne onih s otrovnim sastojcima ,a ukoliko bude potrebno i sanirati istu.

Troškove sanacije snosi vlasnik odnosno korisnik septičke jame.

Članak 100.

Ovlašteni isporučitelj komunalne usluge koji odvozi fekalije dužni su iste izlijevati na mjesto koje je za to određeno od strane pravne osobe kojoj je povjereno upravljanje i održavanje uređaja za odvodnju, te snose odgovornost za eventualno zagađenje uz naknadu počinjene štete ili uz plaćanje paušalne naknade štete po nalogu komunalnog redara.

# Dezinsekcija i deratizacija

Članak 101.

U svrhu zaštite zdravlja građana i stvaranja uvjeta za svakodnevan normalan život , prema potrebi obavlja se sustavna dezinsekcija i deratizacija javnih površina.

U tijeku godine obavlja se obvezno dva puta sistematska dezinsekcija i deratizacija sukladno izvodu iz Programa mjera Zavoda za javno zdravstvo Šibensko-kninske županije.

Članak 102.

Pod pojmom sistematske dezinsekcije razumijeva se prskanje ili zamagljivanje odgovarajućim sredstvima u cilju uništenja muha, komaraca i drugih insekata.

Pod pojmom sistematske deratizacije razumijeva se postavljanje odgovarajućih mamaca za uništavanje štakora i drugih glodavaca, te prikupljanje i odstranjivanje uginulih životinja.

- 15 -

Članak 103.

Dezinsekciju i deratizaciju na području Grada obavlja fizička ili pravna osoba kojoj je povjereno obavljanje te djelatnosti temeljem ugovora kojim je definiran opseg , način i vrijeme te ostali uvjeti.

# IX. UKLANJANJE PROTUPRAVNO POSTAVLJENIH PREDMETA

Članak 104.

Predmeti, objekti, oprema i uređaji postavljeni suprotno odredbama ove Odluke smatraju se protupravno postavljenima i moraju se ukloniti.

Rješenje o uklanjaju s rokom uklanjanja donosi komunalni redar.

Ako vlasnik ili korisnik ne ukloni protupravno postavljeni predmet, objekt, opremu ili uređaj isti će biti uklonjen po nalogu komunalnog redara putem ovlaštene pravne ili fizičke osobe a na trošak vlasnika ili korisnika.

Protupravno postavljeni predmeti nepoznatog počinitelja sukladno propisima, uklonit će se o trošku Gradskog proračuna.

Članak 105.

Dotrajala, oštećena, napuštena, neregistrirana i druga vozila bez registarske oznake, priključna vozila, te građevinski i radni strojevi i uređaji, ostavljeni na javnim i drugim površinama duže od 7 dana, vlasnik je dužan ukloniti u roku koji odredi komunalni redaru na vidno istaknutoj obavijesti na samom vozilu, priključnom vozilu te stroju ili uređaju ili dijelu istog.

Nakon proteka naznačenog roka, nadležni Upravni odjel za komunalno gospodarstvo će donijeti rješenje kojim će naložiti vlasniku da u roku najduže 7. dana ukloni ostavljeno vozilo, priključno vozilo, stroj ili uređaj iz stavka 1. ovog članka.

Rješenje se vidno istakne na ostavljeno vozilo, priključno vozilo, stroj ili uređaj ili dio istog i objavljuje na oglasnoj ploči Grada Drniša.

Ako vlasnik ne ukloni vozilo, priključno vozilo, stroj ili uređaj ili dio istog, izvršit će se uklanjanje putem ovlaštene pravne ili fizičke osobe na trošak vlasnika ili korisnika.

Ukoliko vlasnik ne preuzme uklonjeno vozilo, priključno vozilo, stroj ili uređaj ili dio istog, u roku od 30 dana, uz predočenje dokaza o vlasništvu i dokaza o podmirenim sveukupnim troškovima uklanjanja, isti se po nalogu nadležnog Upravnog odjela za komunalno gospodarstvo daju na recikliranje.

Članak 106.

Protupravno postavljeni predmeti, uređaji i proizvodi uklonjeni s javnih i drugih površina mogu se preuzeti u roku od 30 dana , uz predočenje dokaza o vlasništvu, i dokaza o podmirenim sveukupnim troškovima uklanjanja, skladištenja i čuvanja.

Troškove skladištenja i čuvanja iz prethodnog stavka ovog članka utvrđuje gradonačelnik.

Članak 107.

U koliko se protupravno postavljeni predmeti , uređaji i proizvodi uklonjeni sa javnih i drugih površina ne preuzmu u roku iz članka 106. ove odluke, oni će se prodati sukladno propisima o javnoj nabavi, neposrednom pogodbom ili putem javnog nadmetanja radi podmirenja troškova uklanjanja i skladištenja.

# X. MJERE ZA PROVOĐENJE KOMUNALNOG REDA

Članak 108.

Nadzor nad provedbom ove Odluke provodi komunalno redarstvo, Ministarstvo unutarnjih poslova uz pomoć građana, te nadležne inspekcijske službe sukladno svojim ovlastima.

Poslove komunalnog redarstva obavljaju komunalni redari.

- 16 -

Članak 109.

Komunalni redari u obavljanju službene dužnosti nose službenu odoru i imaju službenu iskaznicu i značku..

Izgled službene odore te izgled i sadržaj službene iskaznice i značke , te način njihove upotrebe propisuje odlukom Gradsko vijeće Grada Drniša.

Članak 110

Komunalni redari moraju u obavljanju poslova nadzora u provođenju komunalnog reda nositi službenu odoru.

Uz odobrenje pročelnika mogu biti u civilnoj odjeći ako priroda slučaja to zahtjeva.

Prilikom vršenja službene dužnosti moraju se stranci predstaviti s iskaznicom i značkom.

.

Članak 111.

Fizičke i pravne osobe dužne su komunalnom redaru omogućiti nesmetano obavljanje nadzora, pristup do prostorija, objekata, zemljišta, naprava i uređaja, dati osobne podatke i pružiti druge potrebne obavijesti o predmetima uredovanja.

Članak 112.

Ako komunalni redar u svom radu naiđe na ponašanje suprotno članku 119. ove Odluke, o tome će odmah bez odlaganja izvijestiti odgovarajuće tijelo nadležne policijske uprave.

Članak 113.

Kada u obavljanju poslova iz svoje nadležnosti komunalni redar utvrdi ili posumnja u povredu propisa ili mjera iz nadležnosti drugih inspekcija ili tijela dužan je o tome odmah bez odlaganja izvijestiti nadležnu inspekciju ili tijelo.

Članak 114.

U provedbi nadzora nad ovom Odlukom komunalni redar ovlašten je:

* zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora,
* rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,
* predložiti izdavanje obveznog prekršajnog naloga,
* naplatiti novčanu kaznu na mjestu počinjenja prekršaja od počinitelja.

Članak 115.

Javnopravno tijelo te fizička i pravna osoba dužni su komunalnom redaru omogućiti nesmetano obavljanje nadzora, a poglavito pristup do prostorija objekta, naprava i uređaja, dati osobne podatke te pružiti druga potrebna obavještenja o predmetu uredovanja.

Odjel je ovlašten zatražiti pomoć policije ako se prilikom izvršenja rješenja pruži otpor ili se otpor osnovano očekuje.

- 17 -

# XI. KAZNENE ODREDBE

Članak 116

Novčanom kaznom u iznosu od 1.500,00 do10.000,00 kuna kaznit će se za prekršaj pravna osoba, ako:

1. postupa suprotno članku 6.,
2. postupa suprotno članku 7.,
3. postupa suprotno članku 8.,
4. postupa suprotno članku 9., stavku 3.,
5. postupa suprotno članku 10.,
6. postupa suprotno članku 12., stavku 2
7. postupa suprotno članku 13., stavku 2
8. postupa suprotno članku 15.,
9. postupa suprotno članku 16.,
10. postupa suprotno članku 18.,
11. postupa suprotno članku 20.,
12. postupa suprotno članku 22.,
13. postupa suprotno članku 23.,
14. postupa suprotno članku 25.,
15. postupa suprotno članku 26.,
16. postupa suprotno članku 28.,
17. postupa suprotno članku 31.,
18. postupa suprotno članku 33.,
19. postupa suprotno članku 34.,
20. postupa suprotno članku 35.,
21. postupa suprotno članku 36.,
22. postupa suprotno članku 37.,
23. postupa suprotno članku 38.,
24. postupa suprotno članku 39.,
25. postupa suprotno članku 40.,
26. postupa suprotno članku 41.,
27. postupa suprotno članku 42.,
28. postupa suprotno članku 43.,
29. postupa suprotno članku 45.,
30. postupa suprotno članku 46.,
31. postupa suprotno članku 47.,
32. postupa suprotno članku 50,
33. postupa suprotno članku 52., stavku 1.,
34. postupa suprotno članku 55.,
35. postupa suprotno članku 56., stavku 2.,
36. postupa suprotno članku 57.,
37. postupa suprotno članku 58.,
38. postupa suprotno članku 59.,
39. postupa suprotno članku 61
40. postupa suprotno članku 62.,
41. postupa suprotno članku 63.,
42. postupa suprotno članku 64.,
43. postupa suprotno članku 65.,
44. postupa suprotno članku 66.,
45. postupa suprotno članku 67.,
46. postupa suprotno članku 68.,
47. postupa suprotno članku 69.,
48. postupa suprotno članku 71.,
49. postupa suprotno članku 72.,
50. postupa suprotno članku 75.
51. postupa suprotno članku 77.,
52. postupa suprotno članku 80. stavku 2,
53. postupa suprotno članku 83.,
54. postupa suprotno članku 84.,
55. postupa suprotno članku 85.,
56. postupa suprotno članku 87.,

- 18 -

1. postupa suprotno članku 88.,
2. postupa suprotno članku 89.,
3. postupa suprotno članku 90.,
4. postupa suprotno članku 91.,,
5. postupa suprotno članku 93.,
6. postupa suprotno članku 98.,stavku 2.,
7. postupa suprotno članku 99., stavku 3.,
8. postupa suprotno članku 100.

Novčanom kaznom u iznosu od 500,00 do 2.000,00 kuna kaznit će se i odgovorna osoba u pravnoj osobi, koja počini prekršaj iz stavka 1. ovog članka.

Novčanom kaznom u iznosu od 800,00 do 5.000,00 kuna kaznit će se fizička osoba, obrtnik i osoba koja obavlja drugu samostalnu djelatnost koja učini prekršaj iz stavka 1. ovog članka.

Članak 117.

Novčanom kaznom u iznosu od 5.000,00 do 10.000,00 kuna kaznit će se za prekršaj pravna osoba,

od 1.500,00 do 2.000,00 kuna kaznit će se fizička osoba i odgovorna osoba u pravnoj osobi, od 2.500,00 do 5.000,00 kuna kaznit će se fizička osoba, obrtnik i osoba koja obavlja drugu samostalnu djelatnost koja postupa suprotno članku 111.

Članak 118.

Novčanom kaznom u iznosu od 300,00 do 1.000,00 kuna kazniti će se fizička osoba koja učini prekršaj iz članka 116. stavka 1. točke: 16., 17., 29. i 40. ove Odluke.

Članak 119.

Novčanom kaznom u iznosu od 300,00 do 2.000,00 kuna kazniti će se fizička osoba koja učini prekršaj iz članka 116. stavka 1. točke: 1., 2., 3., 4., 5., 6., 7., 8., 9., 10., 11., 12., 13., 14., 15., 18., 19., 20., 21., 22.,23., 24., 25., 26., 27., 28., 30., 31., 32., 33., 34., 35., 36., 37., 38., 39., 41., 42., 43., 44., 45., 46., 47., 48.,49., 50., 52., 53., 54., 55., 56., 57., 58., 59., 60., 61., 62., 63., i 64. ove Odluke

Članak 120.

Komunalni redar ovlašten je naplatiti novčanu kaznu na mjestu počinjenja prekršaja, bez izdavanja prekršajnog naloga, u visini donje propisane novčane kazne za propisane kazne do 1.000,00 kuna za fizičke osobe i odgovornu osobu u pravnoj osobi za prekršaj iz članka 116. stavka 1. ove odluke, kada je počinitelj prekršaja zatečen u izvršenju prekršaja na temelju neposrednog zapažanja, ali uz izdavanje potvrde.

Komunalni redar ovlašten je naplatiti novčanu kaznu na mjestu počinjenja prekršaja, bez izdavanja prekršajnog naloga, u visini donje propisane novčane kazne za propisane kazne do 10.000,00 kuna za pravnu osobu i s njom izjednačene osobe i do 5.000,00 kuna za fizičku osobu obrtnika i osobu koja obavlja drugu samostalnu djelatnost za prekršaj iz članka 116. stavka 1. ove Odluke, kada je počinitelj prekršaja zatečen u izvršenju prekršaja na temelju neposrednog zapažanja, ali uz izdavanje potvrde.

Ako se radi o prekršaju pravne osobe i njezine odgovorne osobe, za postupanje prema stavku 1. ovog članka, tj. za naplatu novčane kazne na mjestu počinjenja prekršaja, dovoljno je da postoji uvjet iz stavka 2. ovog članka glede propisane novčane kazne za pravnu osobu.

Ako počinitelj prekršaja ne pristane platiti novčanu kaznu, izdat će mu se prekršajni nalog, s uputom da plaćanje može izvršiti u roku od 8 dana, od dana kada je počinio prekršaj.

Smatra se da se počinitelj plaćanjem globe na mjestu počinjenja prekršaja, odnosno plaćanjem prema prekršajnom nalogu, a prije podnošenja prigovora, odrekao prava na prigovor protiv prekršajnog naloga.

# XII. PRIJELAZNE I ZAVRŠNE ODREDBE

Članak 121.

Na dan stupanja na snagu ove odluke prestaje važiti Odluka o komunalnom redu („Službeni vjesnik Šibensko-kninske županije“, br. 12/11).

Članak 122.

Provedbeni propisi koji proizlaze iz članka 18.,19., 21., 28., 29., 43., 74., 76., 79., 95., 97. i 109. ove odluke donijet će se najkasnije do 01. lipnja 2020. godine., odnosno postojeći će se uskladiti s ovom odlukom, prema posebnom planu i programu kojeg donosi gradonačelnik.

- 19 -

Članak 123.

Ova odluka stupa na snagu osmog dana od dana objave u „Službenom glasniku Grada Drniša“.

KLASA: 363-01/19-10/20

URBROJ: 2182/06- 19 -1

Drniš, 9. kolovoza 2019. godine

GRADSKO VIJEĆE

GRADA DRNIŠA

PREDSJEDNIK:

Ante Pleadin